ΓΡΑΠΤΗ ΕΡΩΤΗΣΗ P-2642/97 υποβολή: Jean-Antoine Giansily (UPE) προς την Επιτροπή (25 Iουλίου 1997)

Θέμα: Η παραβίαση του εμπάργκο βοείου κρέατος προελεύσεως Βρετανίας

Σύμφωνα με δηλώσεις στις οποίες προέβη η Επιτροπή στις 2 Ιουλίου 1997 και τις οποίες επιβεβαίωσε εν συνεχεία ενώπιον της Επιτροπής Γεωργίας του Ευρωπαϊκού Κοινοβουλίου, άνω των 1700 τόννων βοείου κρέατος εξήχθησαν δολίως από το Ηνωμένο Βασίλειο προς άλλα κράτη μέλη της Ευρωπαϊκής Ένωσης, κατά παράβαση της απαγόρευσης εξαγωγής που απεφασίσθη τον Μάρτιο του 1996, εν συνεχεία δε επανεξήχθησαν προς ορισμένες χώρες της Ανατολικής Ευρώπης.

Η Επιτροπή απεκάλυψε, επίσης, ότι το Βέλγιο χρησίμευε ως κέντρο διακινήσεως αυτού του παράνομου εμπορίου όπου φαίνεται ότι ορισμένες επιχειρήσεις είχαν ειδικευθεί, τον τελευταίο καιρό, στις παράνομες εισαγωγές/εξαγωγές βοείου κρέατος Βρετανίας.

Δύναται η Επιτροπή, στο τέλος της έρευνάς της, να συμπληρώσει τις ιδιαίτερα ανησυχητικές αυτές πληροφορίες και δεν υποψιάζεται την ύπαρξη άλλων δικτύων τα οποία δεν έχουν ακόμα εντοπισθεί; Δεν θεωρεί άραγε ότι ο μείζων λόγος αυτής της κατάστασης έγκειται στην ακαταλληλότητα, της ανεπάρκειας και στην αναποτελεσματικότητα των τελωνειακών και υγειονομικων ελέγχων που καθιερώθηκαν μετά την απόφαση απαγόρευσης εξαγωγής από ορισμένα κράτη μέλη, στην πρώτη σειρά των οποίων ευρίσκεται το Ηνωμένο Βασίλειο;

Είναι σε θέση η Επιτροπή να εκτιμήσει τους ελέγχους που πραγματοποιούνται στο Ηνωμένο Βασίλειο καθώς και στα κράτη μέλη που ενέχονται που ενέχονται στα πρόσφατα αυτά γεγονότα και να κρίνει εάν ανταποκρίνοται στις δεσμεύσεις που έχουν αναληφθεί στο πλαίσιο του αγώνα για την καταπολέμηση της ΣΕΒ;

Δεν έχει άραγε την πεποίθηση η Επιτροπή ότι είναι ανάγκη να επιβληθούν κυρώσεις κατά των υπεύθυνων και να ενισχυθούν επειγόντως τα μέτρα ελέγχου της προέλευσης του βοείου κρέατος, προκειμένου να αποφευχθεί παράνομο εμπόριο τέτοιας έκτασης και να εξασφαλισθεί, με τον αυστηρότερο δυνατό τρόπο, η προστασία της υγείας του καταναλωτή, καθώς και η εμπιστοσύνη στην αλυσίδα παραγωγής βοείου κρέατος, δεδομένου ότι εκείνοι που κινδυνεύουν, για άλλη μια φορά ακόμα, να ζημιωθούν από τις συνέπειες μιας κατάστασης που είναι απαράδεκτη, είναι οι κτηνοτρόφοι ολόκληρης της Ευρωπαϊκής Ένωσης;

Κοινή απάντηση της κας Bonino εξ ονόματος της Επιτροπής στις γραπτές ερωτήσεις E-2579/97, P-2642/97 και P-2643/97 (2 Οκτωβρίου 1997)

Το θέμα στο οποίο αναφέρεται το αξιότιμο μέλος του Κοινοβουλίου έχει σχέση με μια απάτη που αποκαλύφτηκε πρόσφατα και είχε ως αντικείμενο τη διακίνηση κατεψυγμένου βόειου κρέατος βρετανικής προέλευσης που έφερε το σήμα προέλευσης και τη σφραγίδα γνησιότητας άλλου κράτους μέλους.

Οι έρευνες που διεξήγαγε η Ευρωπαϊκή Επιτροπή σε στενή συνεργασία με τις αρμόδιες αρχές του συγκεκριμένου κράτους μέλους σχετικά με τις διαστάσεις και τις επιπτώσεις αυτής της απάτης είναι τώρα διαθέσιμες και κοινοποιήθηκαν στο Κοινοβούλιο σε προσωρινή βάση. Πάντως, χρειάζεται προσοχή στο στάδιο αυτό για να μη διακυβευτεί η επιτυχία αυτών των ερευνών με την πρόωρη διάδοση πληροφοριών σχετικά με τα πορίσματά τους.

Η κύρια ευθύνη για τον έλεγχο των υγειονομικών σημάτων, της πιστοποίησης της γνησιότητας και της διακίνησης τέτοιου βοείου κρέατος παραμένει στα ενδιαφερόμενα κράτη μέλη. Μολονότι είναι άκρως δύσκολο να παρεμποδιστούν πλήρως οι απάτες, από τις έρευνες της Ευρωπαϊκής Επιτροπής προέκυψε ότι υπάρχει ανάγκη να βελτιωθούν οι υγειονομικοί έλεγχοι σε εθνικό επίπεδο με στόχο την αύξηση του ποσοστού αποκάλυψης και πρόληψης τέτοιου είδους παράνομων δραστηριοτήτων. Ως αντίδραση στις ελλείψεις που επισημάνθηκαν ήδη από τις έρευνες της Επιτροπής, απεστάλη ήδη επίσημη επιστολή στο Ηνωμένο Βασίλειο, με την οποία ζητούνται σχετικές πληροφορίες.

Συνεχίζονται οι έρευνες για την πιθανή ύπαρξη απάτης και σε άλλες διακινήσεις βοείου κρέατος, με στόχο να επιτευχθεί μια πλήρη εικόνα της κατάστασης και να ανιχνευθούν όλες οι πιθανές πορείες.

Σύμφωνα με τα αποτελέσματα της έρευνας του Κοινοβουλίου σχετικά με την σπογγώδη εγκεφαλοπάθεια των βοοειδών (ΣΕΒ), η Επιτροπή μεταβίβασε την ευθύνη για τον κτηνιατρικό έλεγχο από τη Γενική Διεύθυνση Γεωργίας (ΓΔ VI) στη Γενική Διεύθυνση πολιτικής για τους καταναλωτές και για την προστασία της υγείας των καταναλωτών (ΓΔ XXIV).

H Ευρωπαϊκή Επιτροπή έχει πλήρη επίγνωση του γεγονότος ότι είναι σημαντικό να λάβει γρήγορα και αυστηρά μέτρα για να αντεπεξέλθει στην κατάσταση αυτή εξασφαλίζοντας τη μεγαλύτερη δυνατή προστασία της υγείας των ζώων και των ανθρώπων και επιτυγχάνοντας τη διατήρηση της εμπιστοσύνης του καταναλωτή. Για το λόγο αυτό τα κράτη μέλη ενημερώνονται συνεχώς σχετικά με την πρόοδο των ερευνών, έτσι ώστε να μπορούν να ακολουθήσουν μια συντονισμένη προσέγγιση.

Η Ευρωπαϊκή Επιτροπή θα εξασφαλίσει τη συνεχή ενημέρωση του Ευρωπαϊκού Κοινοβουλίου σχετικά με τις εξελίξεις.